Gåte: – Må skjerme Gunnhild
I oppkjøringen til Eurovision slår bandet ring rundt vokalisten, for å dempe presset på henne. Helt siden trønderbandet startet på slutten av nittitallet har Gunnhild Sundli (38) vært et midtpunkt i Gåte. I mai drar de til Malmø for å slå både Marcus & Martinus og et tredvetalls andre artister som ikke representerer Norge i Eurovision Song Contest. I forkant er de obs på at det fort kan bli mye fokus på bandets frontfigur, som i saken du leser nå. Det forteller Gåte til NTB, som skriver at Sundli tidvis lar de andre i bandet stå for mye av praten og sier hun allerede merker presset. – Jeg er glad jeg ikke reiser ned dit som soloartist, det føler jeg mye på, sier hun. Gitarist Magnus Børmark legger til: – Vi må ta unna litt og skjerme Gunnhild. Vi er et band, da deler vi på det. Gåte har ikke noen egen manager, med ekstraarbeidet det medfører. Sundli sier hun er glad for at låten de stiller med, Melodi Grand Prix-vinnersangen «Ulveham», har et innhold hun mener har et alvor i seg. – Ellers hadde jeg ikke kunnet reise dit. Jeg kunne ikke sunget noe annet, føler jeg nå når vi snakker om det. Å stå der med noe som det ikke lå et alvor bak … nei, det hadde jeg ikke klart, sier vokalisten alvorlig. Bandet har akkurat snakket om følelsene sine rundt det å delta i Eurovision når situasjonen i verden er som den er – med kampene i Gaza, og den humanitære katastrofen som foregår der. – Det er en situasjon som preger oss, som alle andre mennesker, dypt. Jeg kjenner det ganske sterkt, det er rett og slett smertefullt, det som skjer, sier Sundli. Hun reiser til Malmø for å synge ut sitt ulvehyl – som hun sier «kan være som et rop om frihet». Gitarist Børmark svarer at det å delta i Eurovision «er stort på så mange nivåer, at gullet er å være der», på spørsmål om hvordan det blir å konkurrere i musikk. – Vi har laget en tre minutters opptreden som er destillatet av hele vårt konsept – og det tror jeg vil treffe en nerve i svermen av poplåter. Vi representerer en kraft, sterke følelser, noe som treffer folk dypt. Vokalist Sundli sier hun tenker på det mer som «en stor festival». – Jeg skal gjøre det jeg kan, og vi skal konsentrere oss om vår oppgave – å fremføre «Ulveham». Det er det eneste vi kan kontrollere. Men klart vi ønsker og håper på en god plassering.
Trønderbandet Gåte er Norges representanter i årets Eurovision Song Contest, i Malmø. Vokalist Gunnhild Sundli (38) merker presset i forkant og er takknemlig for bandets støtte. Bandet ønsker å skille seg ut med låten «Ulveham», som har et alvorlig tema. Gåte har uttrykt seg kritiske til at Israel får delta i årets Eurovision. Bandet vil likevel delta, og håper på en god plassering i konkurransen